- Trendsettende sladreserie
ARTIKKELEN ER OVER 11 ÅR GAMMEL - Det er sant at moten i serien har blitt så viktig at det blir trendsettende. Vi hadde besøk av redaktøren i magasinet Vogue som fortalte oss at moten i serien er så viktig at de følger med på den for å vite hva som er i tiden, sier Blake Lively til VG. 20 år gamle Lively spiller hovedpersonen Serena i den nye serien «Gossip girl» som går på TVNorge. Serien blir beskrevet som en yngre utgave av storsuksessen «Sex og singelliv» og er også filmet i New York. Serien, som tar utgangspunkt i et studentmiljø av styrtrike ungdommer, rører innom temaer som blant annet sex, narkotika, alkohol og bulimi. Seertallene er på over tre millioner i USA og er på nyåret lansert i flere land i Europa. Lively selv kaster ikke bort tiden i Paris. - Forrige helg var jeg på moteshow og fikk med meg Valentino, Jean Paul Gaultier og Chanel. For meg er det helt fantastisk å få ta del i denne moteverdenen. Selv om hun er i ferd med å bli et stilikon, er det ifølge Lively ikke hennes egen fortjeneste. - Jeg er utrolig hekta på mote, men oppmerksomheten serien har fått er takket være den utrolige motedesigneren vi benytter oss av i serien. - Utrolige historier Forfatteren av bøkene som serien er bygget på har selv tilhørt miljøet av rike overklassebarn. I forbindelse med TV-serien gjorde produsentene flere intervjuer med ungdommer i rike miljøer for å sjekke om det virkelig stemte. At det som skjer i serien like gjerne kunne skjedd i virkelighetens New York er ikke Lively i tvil om. - Mens jeg gikk på skoleball i forferdelige kjoler, som vi den gangen syntes var fine, stiller disse ungdommene i designkjoler fra Valentino til 20000 dollar. I begynnelsen trodde jeg ikke det var sant, men det er faktisk unge tenåringer som går rundt i rådyre designerklær hele tiden. Disse miljøene er kanskje det nærmeste vi i USA kommer til noe kongelig, sier Lively til VG. Hun mener at virkeligheten til tider overgår TV-serien. Flere historier var for utrolige eller for kontroversielle for de amerikanske retningslinjene for fjernsyn. - En jente på 16 år fortalte at hun hadde med seg en suksessrik advokat på 45 år på et skoleball. Han hadde under en businessmiddag med en investor skrytt av at han hadde en deilig elskerinne på bare 16 år. Det viste seg å være investorens egen datter. Med Britney Spears ville livsstil og Heath Ledgers plutselige død medgir Blake at det er utfordringer knyttet til kjendislivet. - Jeg tror det har mye å si om du har et nettverk av gode venner og familie rundt deg som kjenner den virkelige personen og ikke bare kjendisen. Jeg har vokst opp under helt normale omstendigheter uten noe som minner om det miljøet som Serena i TV-serien tilhører. Dessuten fester jeg ikke, og jeg går heller ikke på klubber. Mens andre drikker, gjør jeg Chanel, sier Lively leende. Som navnet på serien tilsier, er det nok av sladder å boltre seg i foran skjermen. Den siden av kjendislivet har Blake fått smake på. - Jeg forsøker å ikke lese det som skrives om meg på blogger. Men det er klart at det er helt ville historier der innimellom som jeg får høre om av presseagenten min. For noen uker siden skal jeg angivelig ha vært på en fest i Los Angeles hvor jeg lå og klinte med noen i et hjørne. Jeg var tvert imot i New York. Unngikk skuespill 20-åringen har vokst opp med skuespillerforeldre. Det eneste hun ikke ville bli var skuespiller. - Jeg tok alltid skolearbeidet mitt veldig seriøst og ville studere. Men så sendte broren min meg på audition til en film, og jeg fikk rollen. Siden har jeg fortsatt å jobbe som skuespiller, og jeg angrer ikke. Hun er diskré sminket, godt inntullet i en moteriktig diger blå genser som når til midt på lårene over dongeribuksen, og som har et tynt belte festet over midjen. - Jeg liker klassisk, elegant mote og er inspirert av kvinner som Audrey Hepburn, Kate Moss og Sienna Miller. De er litt gale av og til, men piffer opp klær som ellers kunne vært litt kjedelige. Jeg kan ikke fordra moter som lavt liv, korte topper og pynt i navlen. Det går fint an å være sexy uten å være naken. Jeg synes det er trist når jeg ser 14-åringer som kler seg vulgært, og kunne aldri tenke meg å gå rundt halvt avkledd og vise kløft eller mage selv, sier hun.
Lenge var det Sarah Jessica Parker i TV-serien «Sex og singelliv» som ga hippeste mote fra New York. Nå er Blake Lively som «Serena» i den nye Gossip girls i ferd med å ta over stafettpinnen.